Alexander Forbes-man bedank oor #GuptaLeaksAlexander Forbes, Johannesburg (Foto: Google Maps) Alexander Forbes Group Holdings het Maandag aangekondig dat sy beleërde nie-uitvoerende direkteur, Moses Kgosana, met onmiddellike effek uit die raad bedank het. Kgosana, ŉ voormalige uitvoerende hoof van die ouditeursfirma KPMG, sou op 31 Augustus as voorsitter begin by die finansiële en risikodiensteverskaffer, maar het nou van dié rol onttrek. Dit het verlede week tydens die #GuptaLeaks-e-posse aan die lig gekom dat Kgosana nou bande gehad het met Atul Gupta terwyl KPMG ouditeure en raadgewers was vir die Oakbay Group wat deur die Gupta-familie besit word. Volgens die ondersoekende joernaliste van AmaBhungane, het die Guptas na bewering ongeveer R30 miljoen, wat geoormerk was vir die Vrystaatse Suiwelprojek, deur hul maatskappy, Linkway Trading (Edms) Bpk verduister en KPMG het toegelaat dat die geld vir hul luukse troue in 2013 as ŉ “sake-uitgawe” afgeskryf kan word. “Sedert hy bewus geraak het van onlangse beweringe wat gepubliseer is oor KPMG wat verband hou met sy vorige posisie as uitvoerende hoof en senior vennoot van KPMG, het hy geglo dit is die regte ding om te doen vir homself, die maatskappy, sy kliënte en aandeelhouers,” het Alexander Forbes in ŉ verklaring oor Kgosana gesê. “Alexander Forbes verwelkom sy besluit.” Die huidige voorsitter, Sello Moloko, sal intussen aanbly as nie-uitvoerende voorsitter en het Kgosana bedank vir sy bydrae as direkteur die afgelope twee jaar.